1.TAUST

Kirjas, mille komisjon registreeris 26. aprillil 2017, taotles Rumeenia käibemaksudirektiivi artikli 395 alusel luba kohaldada 0 % käibemaksumäära teatavate kaupade tarnimise ja teenuste osutamise korral. Käibemaksudirektiivi artikli 395 lõike 2 kohaselt teatas komisjon Rumeenia taotlusest teistele liikmesriikidele 4. oktoobri 2017. aasta kirjaga. 5. oktoobri 2017. aasta kirjas Rumeeniale teatas komisjon, et tal on olemas taotluse hindamiseks kogu vajalik teave.

Vastavalt käibemaksudirektiivi artiklile 395 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest selleks, et lihtsustada käibemaksu kogumise menetlust või hoida ära teatavat maksudest kõrvalehoidumist või maksustamise vältimist. Kuna kõnealuse menetlusega on ette nähtud erandid käibemaksu üldpõhimõtetest, peaks sellised otsused vastavalt Euroopa Kohtu varasematele otsustele olema proportsionaalsed ja piiratud ulatusega.

Käibemaksudirektiivi artiklites 96–99 on sätestatud kaupade tarnimise ja teenuste osutamise maksumäärad. Rumeenia sooviks saada erandit neist sätetest ja kohaldada 0% käibemaksumäära mitme kauba ja teenuse puhul, mille suhtes tavaliselt kohaldatakse standardset või vähendatud käibemaksumäära. Rumeenia taotleb kõnealust meedet eesmärgiga võidelda maksudest kõrvalehoidumise vastu.

2.TAOTLUS

Rumeenia on esitanud käibemaksudirektiivi artikli 395 alusel taotluse, et nõukogu annaks komisjoni ettepanekul Rumeeniale loa kasutada 0% käibemaksumäära järgmiste kaupade tarnimise ja teenuste osutamise korral:

-eluasemed füüsilistele isikutele, sealhulgas maa, mille peale need eluasemed on ehitatud. Maa, mille peale need eluasemed on ehitatud, hõlmab ka eluaseme ökoloogilist jalajälge;

-hooned, mis on ette nähtud kasutamiseks eakate ja pensionäride hooldekodudena, sealhulgas maa, mille peale need on ehitatud;

-hooned, mis on ette nähtud kasutamiseks lastekodude või puuetega laste taastus- ja rehabilitatsioonikeskustena, sealhulgas maa, mille peale need on ehitatud;

-hooned linnavalitsusele eesmärgiga neid vähendatud üüriga välja üürida isikutele ja peredele, kelle majanduslik olukord ei võimalda neil omada ega üürida eluaset turutingimustel; sealhulgas maa, mille peale need on ehitatud;

-põllumajanduses kasutatavad väetised ja pestitsiidid, seemned ja muud külvamiseks või istutamiseks ettenähtud põllumajandustooted ning samuti konkreetset tüüpi teenused põllumajandussektoris;

-meedia- ja reklaamiteenused.

Rumeenia väidab, et 0 % käibemaksumäär ülalloetletud kaupade ja teenuste puhul on vajalik võitlemiseks maksudest kõrvalehoidumise vastu. Rumeenia sõnul peaks see aitama parandada ka tootjate konkurentsivõimet võrreldes musta turuga ja vähendama seega varimajanduse osakaalu.

Oma taotluses osutab Rumeenia ka täiendavale kasule, mis kaasneb ülalnimetatud kaupade ja teenuste 0 % käibemaksumääraga. Hoonete puhul kaasneb sellega tööhõive kasv, hindade alanemine ja parem juurdepääs eluasemele. Põllumajandustoodete puhul toob see kaasa positiivsed tulemused sotsiaalsest vaatepunktist ning tõuseb elanikkonna elatustase. Reklaamiteenuste puhul paraneks kõnealuse sektori kestlik areng.